Diari Oficial de la Generalitat Valenciana


Sumari del DOGV 8163, del 06-11-2017 (2017/9726)

Consulta prèvia sobre l'Avantprojecte de llei de protecció i promoció del Palmerar d'Elx.
-----------------------------------------------------------------------------------------

### Dades del document

Número de DOGV
:   8163

Data del DOGV
:   06-11-2017

Secció del DOGV
:   V. ANUNCIS - C) ALTRES ASSUMPTES

Número del document
:   2017/9726


Data del document
:   27-10-2017

Organisme emissor
:   Conselleria d'Educació, Investigació, Cultura i Esport

Tipus de document
:   Anunci

Descriptors 

:   * Conselleria d'Educació, Investigació, Cultura i Esport
    * cooperació administrativa

Consulta prèvia sobre l'Avantprojecte de llei de protecció i promoció del Palmerar d'Elx. [2017/9726]  
De conformitat amb el que preveu l'article 133 de la Llei 39/2015, d'1 d'octubre, del procediment administratiu comú de les administracions públiques, amb l'objectiu de millorar la participació dels ciutadans en el procediment d'elaboració de les normes, amb caràcter previ a l'elaboració del projecte de llei, se substanciarà una consulta pública a través del portal web de l'Administració competent, en la qual es demanarà l'opinió dels subjectes i de les organitzacions més representatives, potencialment afectats per la futura norma sobre:  
a) Els problemes que es pretenen solucionar amb la iniciativa  
b) La necessitat i oportunitat de la seua aprovació.  
c) Els objectius de la norma.  
d) Les possibles solucions alternatives reguladores i no reguladores.  
En compliment de l'anterior, els ciutadans, organitzacions i associacions que així ho consideren, poden fer arribar les seues opinions sobre els aspectes plantejats en el termini de 20 dies naturals.  
a) Problemes que es pretenen solucionar amb la iniciativa  
- Amenaces urbanístiques al Palmerar.  
- Manca de tutela legal de l'àrea de Palmerar declarada patrimoni de la humanitat per la UNESCO.  
- Falta de definició dels usos socials i econòmics del Palmerar.  
- Reducció de la superfície dels horts de palmeres i del nombre d'exemplars.  
- Manca de reconeixement i tutela legal de determinats béns etnològics vinculats al Palmerar, com l'ofici de palmerer/a i l'artesania del palmell blanc.  
- Insuficient capacitat operativa de decisió de l'administració local (Ajuntament d'Elx) sobre la gestió i control del Palmerar.  
- Insuficient participació en els òrgans d'assessorament i decisió (Patronat del Palmerar d'Elx) de les persones i entitats dedicades a la seua protecció.  
- Inseguretat financera per al sosteniment del Palmerar.  
- Inexistència d'un Pla director del Palmerar d'Elx que en regule la protecció, l'ús i gestió, la conservació i manteniment, la recerca i la difusió.  
- Debat estèril entre la construcció pública i privada en els horts urbans de palmeres en detriment de l'interès general.  
- Obsolescència de la Llei 1/1986, de 9 de maig, per la que es regula la tutela del Palmerar d'Elx, anterior a la Llei 4/1998 de Patrimoni Cultural Valencià i a la declaració per la UNESCO de patrimoni de la humanitat.  
b) Necessitat i oportunitat de la seua aprovació  
- La iniciativa de promoure aquesta llei parteix de l'acord pres pel Patronat del Palmerar d'Elx en la sessió de 20 de juny de 2017.  
- Davant de les amenaces urbanístiques que històricament s'han cernut sobre el Palmerar d'Elx, els il·licitans i el conjunt dels valencians aspiren a una ferma protecció jurídica i urbanística d'aquest bé patrimonial.  
- El Palmerar d'Elx, patrimoni cultural de la Comunitat Valenciana i, una part del mateix, Patrimoni de la Humanitat reconegut per la UNESCO, requereix una regulació que el protegisca i en definisca els usos socials i econòmics.  
- Cal diferenciar els usos permesos en l'àrea declarada per la UNESCO Patrimoni de la Humanitat i el nucli urbà, dels usos permesos a la resta del Palmerar.  
- D'acord amb la Llei 4/1998, d'11 de juny, del patrimoni cultural valencià, cal declarar bé d'interès cultural l'àrea reconeguda per la UNESCO com a patrimoni de la humanitat i, en conseqüència, establir l'obligació de redactar i aprovar un pla especial de protecció.  
  
- Cal reconèixer l'interés cultural dels béns etnològics vinculats al Palmerar d'Elx, com l'ofici de palmerer/a i l'artesania del palmell blanc, mitjançant els instruments previstos en la Llei 4/1998.  
  
- És necessari reforçar la col·laboració interadministrativa per a assegurar una gestió eficaç i un control suficient del Palmerar d'Elx, atorgant major capacitat a l'Ajuntament d'Elx per a inspeccionar, sancionar i prendre decisions al si de la Junta Gestora.  
- Els cultivadors de palmeres i les entitats dedicades a la protecció del Palmerar mereixen l'establiment d'un espai institucional de participació.  
- A fi d'evitar la manca de sostenibilitat econòmica del Palmerar, cal assegurar-ne la contribució al seu finançament per part de l'Ajuntament d'Elx i la Generalitat.  
c) Objectius de la norma  
- Recollir les aspiracions dels il·licitans i valencians d'una protecció jurídica suficient del Palmerar d'Elx.  
- Garantir la conservació d'un Palmerar de titularitat pública, obert a la ciutat d'Elx i a la Comunitat Valenciana, i amb usos socials i econòmics clarament definits.  
- Impedir l'aprofitament urbanístic de l'àrea del Palmerar d'Elx declarada patrimoni de la humanitat per la UNESCO i del nucli urbà, compatibilitzant-hi els usos existents actualment amb l'ús agrícola, ramader, social, cultural i ambiental.  
- Limitar estrictament l'aprofitament urbanístic en la resta del Palmerar, on s'admetran, dins de certs límits, els usos esmentats per a l'àrea del punt anterior a més de la palma blanca, el residencial, hoteler i allotjament turístic.  
- Declarar bé d'interès cultural l'àrea reconeguda per la UNESCO patrimoni de la humanitat.  
- Declarar bé d'interès cultural l'ofici de palmerer/a i l'artesania del palmell blanc.  
- Atorgar més capacitat a l'Ajuntament d'Elx al si de la Junta Gestora, i la facultat inspectora i sancionadora.  
- Obligar l'Ajuntament i la Generalitat a contribuir al finançament del Patronat del Palmerar per al compliment dels seus fins.  
- Obrir a la participació, al si del Patronat, dels cultivadors de palmeres i les entitats actives en la protecció del Palmerar.  
- Obligar a elaborar i aprovar un Pla director del Palmerar d'Elx que incloga un pla especial de protecció, un pla rector d'ús i gestió, un programa de conservació i manteniment i un pla de salvaguarda, investigació i difusió.  
d) Possibles solucions alternatives reguladores i no reguladores  
- L'única alternativa reguladora és una llei, atesa la necessitat de coordinar el règim de tutela que la legislació sectorial de patrimoni cultural a la Comunitat Valenciana atorga als béns immobles d'interès cultural i el règim de tutela atorgat al Palmerar d'Elx mitjançant la seua llei específica. La nova llei garantirà l'aplicació al Palmerar de la condició de bé d'interès cultural valencià en virtut d'allò que disposa el paràgraf 1 de la disposició addicional primera de la Llei 4/1998, d'11 de juny, de la Generalitat Valenciana, en connexió amb la disposició addicional primera de la Llei 16/1985, de 25 de juny, del Patrimoni Històric Espanyol.  
  
- En el context jurídic i institucional de la Comunitat Valenciana, no es pot abordar, fora d'un marc regulador, un règim de tutela d'intensitat igual o superior a la que atorga als béns d'interès cultural i al patrimoni valencià en general, la Llei 4/1998 de Patrimoni Cultural Valencià.  
  
  
València, 27 d'octubre de 2017.- La directora general de Cultura i Patrimoni: Carmen Amoraga Toledo.